JSE vra oudit-mening oor Ayo se markwaarde | Netwerk24
Deur Hanlie Stadler 10 April 2019 18:36
Bewerings dat Ayo Technology Solutions se boeke "bekook" is om die maatskappy se markwaarde te verhoog, word nou deur die JSE ondersoek.
Ayo, 'n genoteerde maatskappy, het die afgelope weke onder skoot bekom voor die kommissie van ondersoek na die beleggingsbesluite van die Openbare Beleggingskorporasie (OBK), wat die meer as R1 800 miljard van die staatsdienspensioenfonds (GEPF) belê.
Die OBK het in 2017 R4,3 miljard in Ayo belê vir aandele wat R43 elk gekos het. Dié aandeelprys het die maatskappy op R14,8 miljard gewaardeer, maar Ayo se voormalige beleggingshoof, Siphiwe Nodwele, het Maandag getuig die maatskappy was eintlik net R1 miljard werd.
Lees ook: Survé praat bog, sê getuie
Die JSE sê akkurate resultate is die hoeksteen van 'n gesonde aandelebeurs. Foto: Elvira Wood
Die JSE het Ayo versoek om die mark oor die uitkoms van die "gesprek" met die ouditeurs in te lig.
BDO Cape is Ayo se ouditeurs. BDO het Grant Thornton verlede jaar oorgeneem.
Lede van die publiek maak op gepubliseerde finansiële inligting staat om belangrike beleggingsbesluite te neem, sê die JSE.
Die JSE sê hy ondersoek ook die "talle ander bewerings teen die maatskappy wat in onlangse mediaberigte en in ander getuienis voor die kommissie aangehaal word". Die beursmaatskappy sê egter dit sal "hoogs onreëlmatig en onwettig" wees om meer inligting oor ondersoeke bekend te maak.
"Daar word van die JSE vereis om eers alle feite met betrekking tot die bewerings vas te stel en die partye wat geraak word die geleentheid te gee om te reageer, voordat enige optrede onderneem kan word."
Nodwele het getuig dr. Iqbal Survé en Khalid Abdullah, uitvoerende hoof van African Equity Empowerment Investments (AEEI), het Malick Sallie, beleggingshoof van AEEI, gevra om seker te maak Ayo word teen R14,8 miljard gewaardeer
Meer oor: Independent Media | Jse | Aeei | Obk | Ayo Technology Solutions | Ayo | Daniel Matjila | Iqbal Survé | Gepf | Obk-Ondersoek